Karl I. (Baden)
Dr Karl I. vu Bade (* 1427; † 24. Februar 1475 z Pforze; gnännt dr Chrieger) isch Markgrof vu Bade gsii.

Lääbe 
Är isch dr erscht Suhn us dr Verbindig vu dr Katharina vu Lothringe un em Markgrof Jakob I. vu Bade gsii.

Dr Karl I. isch weniger no sym diplomatische Vater, nai, meh no sym strytbare Großvater chuu. Dr Karl I. het 1462 mit em Churfirscht Friedrich I. vu dr Pfalz, gnännt dr Siigrych, Händel ghaa, wu zum Badisch-Pfälzische Chrieg gfiert hän. Wu dr Markgrof im Stryt zwisch em Chaiser Friedrich III., em Papscht Pius II. un verschidene Firschte um d Bsetzig vum Bischofsstuel vu Mainz zerscht versuecht ghaa het z vermittle, no aber doch d Bartei vu sym Brueder, em Bischof Georg vu Metz, ergriffe het, isch s druf zum Badisch-Pfälzische Chrieg chuu.

Dodrus isch s zue Verwieschtige un Plinderige uf boode Syte chuu un in dr Schlacht bi Seckenheim isch dr Markgrof dur dr Friedrich I. vu dr Pfalz feschtgsetzt wore. Ass er frei chuu isch, het dr Markgrof mieße 25.000 Gulde zahle, sy Aadail an dr Grofschaft Sponheim as Pfand abgee un Pforze zum pfälzische Lääche mache. Dr Friedrich I. vu dr Pfalz het dodermit sy Aaspruch as Churfirscht gsicheret ghaa. D Bai vum Karl I. hän in dr Stiftschilche z Bade-Bade iri letscht Rue gfunde.

Eh un Chinder 
Dr Karl I. het am 1. Juli 1447 z Pforze d Katharina vu Eschtrych (1420–1493) ghyrote, e Dochter vum Ernst em Yserne un e Schweschter zum spetere Chaiser Friedrich III. Us däre Verbindig stamme die Chinder:
 Christoph (* 13. Novämber 1453 z Bade-Bade; † 19. April 1527 z Bade-Bade)
 Albrecht (* 1455 z Hachberg; † 1488 z Damme)
 Friedrich (* 9. Juli 1458; † 24. Septämber 1517 z Lier); Bischof vu Utrecht
 Katharina (* 15. Jänner 1449; vor † 8. Mai 1484) ⚭ 19. Mai 1464 Grof Georg III. vu Werdenberg-Sargans
 Cimburga (* 15. Mai 1450; † 5.  Juli 1501 z Breda) ⚭ 19. Dezämber 1468 Grof Engelbert II. vu Nassau-Dillenburg
 Margaretha (* 1452; † 14. Jänner 1496 z Lichtedal); Äbtissi im Chloschter Lichtedal
 Anna, unehligi Dochter ⚭ 1471 Johannes Henne

Literatur

Fueßnote 

Markgrof (Bade)
Badener
Maa